Source: http://www.druckeria.ro/tag/csm-ramnicu-valcea/
Timestamp: 2019-09-20 01:44:29+00:00

Document:
csm ramnicu valcea Archives - Druckeria
Sorin Brîndescu: „Dacă ai maturitate, poți ține de rezultat și două săptămâni”
Politehnica Timișoara a înregistrat un semieșec la ultima reprezentație din 2016, 1-1, pe „Știința”, cu CSM Râmnicu Vâlcea. Antrenorul alb-violeților s-a arătat la final dezamăgit de automulțumirea care s-a instalat în psihicul jucătorilor săi după marcarea rapidă a golului (secunda 22) și spune că echipei i-a lipsit din nou maturitatea.
„Am deschis repede scorul, dar acest lucru e cu două tăișuri. Le-am și strigat după gol că e tot 0-0, și la pauză le-am spus același lucru, că trebuie să jucăm și să mai înscriem, pentru a ne desprinde. Nu am reușit să facem acest lucru, poate ne-am automulțumit, poate ne-a fost și frică, ne-am speriat că eram la conducere, iar noi ne doream foarte mult această victorie. Echipa din Râmnicu Vâlcea a avut mai mult posesia, ne-a dominat dar nu a avut situații clare de poartă. Pe contraatac ne-am creat noi ocazii mai multe. Dar acesta este fotbalul…”, au fost primele concluzii ale lui Sorin Brîndescu, după remiza de astăzi, cu Râmnicu Vâlcea.
Alb-violeții nu au putut depăși o echipă măcinată de probleme financiare și de lot, care se află sub spectrul desființării. Pe tehnicianul polist îl îngrijorează însă și punctele acumulate în ultimele două etape de contracandidate.
„E cu atât mai mare dezamăgirea… Suntem dezamăgiți și de faptul că echipele cu care ne luptăm fac puncte. Și Baloteștiul a bătut astăzi, iar noi batem pasul pe loc. Ne surprind aceste rezultate, dar singurul lucru pe care îl putem face noi e să câștigăm pe teren. Și exact asta nu conștientizăm și nu reușim să facem. Singurul nostru atu e jocul echipei, iar astăzi am dezamăgit la acest capitol”, a mai spus Brîndescu.
Antrenorul Politehnicii Timișoara a tras și câteva concluzii despre sezonul de toamnă din eșalonul secund, unul extrem de lung, în care s-au disputat nu mai puțin de 21 de etape.
„Concluziile sunt multe… Era clar că Liga a II-a era o necunoscută pentu noi, nu neapărat pe plan sportiv, ci și organizatoric. Ne-am adaptat din mers, am încercat să o facem cât mai bine. Poate ne-a și călit acest tur, sper să ne dea mai multă maturitate pentru ce va urma la primăvară. Deși suntem în obiectiv, pentru că suntem peste linie, personal mi-aș fi dorit să avem mai multe puncte după 21 de etape. Am făcut o analiză a jocurilor noastre și am fi putut avea minimum opt puncte în plus, fără să exagerez. Mă gândesc la jocurile în care am făcut greșeli copilărești. La începutul campionatului, mă gândeam că va fi bine dacă vom face minimum 20 de puncte până în iarnă. Bine, dacă nu se retrăgea Pâncota, eram chiar acolo, la 20 de puncte, dar după desfășurarea jocurilor, cred că puteam reuși mult mai mult”, a mai spus Brîndescu.
„Ne-am conturat deja un plan, în mare măsură. Ne vom reuni în 16 ianuarie, vom merge într-un cantonament, avem deja parafate două meciuri amicale… Cu toții am conștientizat că avem nevoie de unul-doi jucători cu experiență, care să strângă în jurul lor echipa în momentele delicate. Asta ne-a lipsit și astăzi. Conduci 1-0, iar dacă ai maturitate, chiar dacă nu înscrii pe contraatac, poți ține de rezultat și două săptămâni. Dar noi, din păcate, facem greșeli în lanț. Când face unul o greșeală, colegul său o poate repara, dar dacă greșesc 4-5 jucători la aceeași fază, nu ne rămâne decât să scoatem mingea din poartă. Nu ne-am decis încă la jucătorii la care vom renunța, dar cu siguranță trebuie triat lotul. Sunt 25 de jucători, destul de mulți. I-am tot rotit, toată lumea și-a așteptat șansa și sunt puțin dezamăgit. Poate unora le-am dat șanse puține, dar nici atunci când au intrat, nu au luptat cu ardoare pentru locul în echipă. Poate un număr mai mic de jucători ne adună, și vom gestiona așa returul”, a mai spus Sorin Brîndescu.
Filed Under: Poli Timisoara, Stire de ultima ora Tagged With: csm ramnicu valcea, politehnica timisoara, reunire, sorin brindescu, stiinta
O singură victorie pentru vâlceni în disputele cu Politehnica de la Timișoara
Politehnica Timișoara încheie anul 2016 cu un meci pe „Știința”, în compania formației CSM Râmnicu Vâlcea. Dincolo de problemele cu care se confruntă formația din Zăvoi, e un meci ce amintește de duelurile ce se purtau în urmă cu câteva decenii între alb-violeți și vâlceni chiar în prima divizie. Vechea Politehnica a evoluat de 13 ori pe teren propriu, în campionat, în compania unor formații din Râmnicu Vâlcea și a câștigat nouă dintre aceste dispute.
Politehnica primea pentru prima oară vizita unei formații vâlcene la 1 iunie 1969, în eșalonul secund. La acea dată, timișorenii au trecut cu un categoric 4-0 de Chimia Râmnicu Vâlcea, prin golurile lui Grozăvescu (min. 48), Dobândă (70) și Surdan (73, 80). În eșalonul de elită, cele două grupări aveau să se întâlnească pentru prima oară abia în 1975, la 2 martie, meci câștigat tot de alb-violeți, cu 1-0.
În istoria disputelor directe de la Timișoara, Poli a obținut victorii în primele cinci întâlniri consecutive, primul punct smuls de Chimia pe Bega în fața „studenților” fiind consemnat la 17 iunie 1981. S-a înregistrat atunci o remiză, 1-1, după ce Vlătănescu a deschis scorul pentru bănățeni, în minutul 58, iar Cincă a egalat pentru oaspeți, în minutul 72. Cel mai clar succes obținut de alb-violeți în fața Chimiei Râmnicu Vâlcea pe prima scenă s-a înregistrat în toamna aceluiași an. La 29 noiembrie 1981 a fost 3-0 pentru Poli, prin reușitele lui Șerbănoiu (min. 14), Nedelcu (min. 29) și Anghel (min. 79). Iată și cele două distribuții de la partida amintită:
Politehnica: Suciu – Șunda, Păltinișanu, Bocănici, Vișan – Șerbănoiu (46, Nichici), Dumitru, Vlătănescu – Anghel, Nedelcu, Cotec (69, Nucă).
Chimia: Pavel – Basno, Preda, Catargiu, Cincă – Cheran, G. Stan, Iordan, Alexandru (68, Savu) – Gîngu, Stanca (60, Enache).
Lovitura de cap a lui Șunda (în alb) l-a învins pe portarul Pavel în minutul 84 al disputei din 2 martie 1986
Ultima întâlnire dintre Politehnica Timișoara și Chimia Râmnicu Vâlcea în prima divizie s-a consemnat în urmă cu mai bine de trei decenii. La 8 martie 1986, alb-violeții au obținut o victorie muncită, 1-0, prin golul marcat în minutul 84 de Aurel Șunda. Din păcate, la finele acelui sezon, alb-violeții au retrogradat în eșalonul secund, în vreme ce vâlcenii au reușit salvarea, clasându-se la două puncte și două locuri în fața timișorenilor. Vâlcea avea să părăsească prima divizie definitiv în stagiunea următoare, pe care au încheiat-o pe ultima poziție. Dar să revenim la partida din primăvara anului 1986 și să recem în revistă cele două formații:
Politehnica: Moise – Andreaș, Șunda, Șulea, Pascu – Sabou, Rotariu (66, Bozeșan II), Vlătănescu – Oancea, Neagu (46, Mureșan), Bolba.
Chimia: Pavel – Lazăr, Preda, Basno, Cincă – Bica, Beldeanu (87, Iovan), I. Gheorghe (62, Vergu), Carabageac – Verigeanu, Ancuța.
Cornel Cașolțan, în duel cu doi jucători vâlceni, sprijinit de Panaitescu, la întâlnirea din 26 mai 2001
Poli nu s-a mai întâlnit cu o reprezentantă a orașului de pe Olt decât la finalul deceniului următor. La 13 noiembrie 1999, Flacăra Râmnicu Vâlcea s-a impus clar la Timișoara, cu scorul de 3-0, prin golurile lui Păsărică (min. 36, 70) și Catargiu (min. 90). În sezonul următor, Poli avea să obțină ultima sa victorie din confruntările cu o echipă din Râmnicu Vâlcea. La 26 mai 2001, a fost 4-2 pentru alb-violeți, în fața FCM-ului din Zăvoi. Cristi Bratu (min. 11, 18) și Cornel Cașolțan (min. 33, 67) au reușit câte o „dublă” pentru timișoreni, în vreme ce oltenii au punctat prin Ciobanu (min. 21) și Tarcea (min. 47). Iată și cele două formații:
Politehnica (antrenor Jean Gavrilă): Popovici – M. Diță, Chița, Tătaru, Panaitescu (69, Macavei) – Bota (81, Lasme), C. Almășan, Naidin, Stoican – Cașolțan (89, Țarălungă), Bratu.
FCM Râmnicu Vâlcea (antrenor Cristian Lazăr): Croitoru (46, Teodorescu) – Cuteanu, Mordonu, Cărbunaru, Hulubei – Tarcea, V. Ciobanu, Niță, L. Niculaie (76, Măciuceanu) – Ad. Savu, Stancu (68, Nicolete).
Bucurie amară pentru jucători și suporteri după ultima întâlnire cu Râmnicu Vâlcea de la Timișoara. Promovarea a fost obținută, însă nu și pusă în aplicare
Cu actuala CSM Râmnicu Vâlcea (structură înființată în 2004), vechea Poli s-a întâlnit o singură dată. S-a întâmplat, de altfel, chiar la ultima reprezentație oficială a clubului condus la vremea respectivă de Marian Iancu. La 2 iunie 2012, Poli a remizat pe „Dan Păltinișanu” cu vâlcenii, 2-2. Alex Popovici a reușit o „dublă” pentru timișoreni, în minutele 10 și 90+3, în timp ce pentru oaspeți au punctat actualul internațional Vătăjelu (min. 16) și Văduva (min. 74). Cu acest punct, Poli avea să câștige seria a II-a a Diviziei B, însă nu avea ocazia de a și evolua în elită din sezonul următor. Iată și cele două formații:
Politehnica (antrenor Valentin Velcea): Lepmets – Belu, Mera (cpt.), Fl. Ilie, Fl. Sandu – Popa, (46, Boștină), Poparadu, Petcuț (66, Dobricean), Pătraș – Popovici, Cârstea (61, Rocha)
CSM Râmnicu Vâlcea (antrenor Alin Artimon): Tufiși – Tomozei, I. Popescu, Plecanciuc (54, Eremia), Vătăjelu (cpt.) – Douda, Traore (26, Al. Ionescu) – R. Văduva (82, Omeag), Fl. Pârvu, Nicolae – Nkongue.
Iată rezultatele complete înregistrate de Poli, pe teren propriu, în compania echipelor din Râmnicu Vâlcea:
1 iunie 1969 Poli – Chimia 4-0 (Grozăvescu 48, Dobândă 70, Suran 73, 80)
7 iunie 1970 Poli – Chimia 2-1 (Drăghiescu 75, Bodrojan 76 – Ionescu 27)
2 martie 1975 Poli – Chimia 1-0
29 noiembrie 1978 Poli – Chimia 2-0 (Anghel 1, 29)
11 mai 1980 Poli – Chimia 1-0 (Anghel 66)
17 iunie 1981 Poli – Chimia 1-1 (Vlătănescu 58 – Cincă 72)
6 aprilie 1983 Poli – Chimia 1-0 (Giuchici 2)
16 septembrie 1984 Poli – Chimia 2-2 (Manea 61, Bolba 83 – Buduru 13, Vergu 27)
8 martie 1986 Poli – Chimia 1-0 (Șulea 84)
13 noiembrie 1999 Poli – Flacăra Rm. Vâlcea 0-3 (Păsăricîă 36, 70, Catargiu 90)
26 mai 2001 Poli – FCM Rm. Vâlcea 4-2 (Bratu 11, 18, Cașolțan 33, 67 – Ciobanu 21, Tarcea 47)
2 iunie 2012 Poli – CSM Rm. Vâlcea 2-2 (Popovici 10, 90+3 – Vătăjelu 16, Văduva 74)
Partida Politehnica Timișoara – CSM Râmnicu Vâlcea, din etapa a XXI-a a ligii secunde, va avea loc mâine, de la ora 13:00, pe stadionul „Știința”. Meciul va fi transmis în format video pe site-ul www.radiotimisoara.ro.
Filed Under: Poli Timisoara, Stire de ultima ora Tagged With: bogdan vatajelu, chimia ramnicu valcea, cornel casoltan, csm ramnicu valcea, politehnica timisoara, timisoara
CSM Râmnicu Vâlcea, pe un butoi cu pulbere înaintea vizitei pe „Știința”: „Se desființează echipa în această iarnă”
Finalul săptămânii programează ultima etapă din 2016 în eșalonul secund. Un final al sezonului de toamnă pe care multe cluburi de la acest nivel îl așteaptă pentru a-și calcula pașii viitori. Firește, dacă mai e cazul de pași și în 2017. Următorul adversar al Politehnicii Timișoara, CSM Râmnicu Vâlcea, își va pierde sprijinul din partea municipalității, o situație în care șansele formației din Zăvoi de a-și continua aventura în Liga a II-a sunt aproape nule.
CSM Râmnicu Vâlcea a început actualul sezon cu gânduri de promovare, însă riscă să nu-l mai sfârșească defel. Conform liga 2.ro, managerul clubului de pe Olt, Lucian Munteanu, și administratorul judiciar al clubului, Răzvan Trandafir, au avut ieri în întrevedere cu primarul Mircia Gutău, care le-a comunicat decizia Consiliului Local de a se retrage din asocierea cu clubul.
„Domnul primar ne-a anunţat că nu va mai susţine financiar clubul, pentru că nu mai există o bază legală pentru această asociere. Va prelua stadionul şi va percepe o taxă modică. Am cerut o adresă oficială, care va fi trimisă administratorului judiciar până la finalul acestei săptămâni, apoi dânsul va lua o decizie. Este clar că nici acţionarul majoritar, domnul Niţu, nu poate susţine echipa de unul singur, cheltuielile la Liga a 2-a sunt mari. În plus, există şi procesul pe rol cu Finanţele, care generează o nouă cheltuială, nu s-a întocmit nici măcar planul de reorganizare, pentru că se aştepta finalul procesului, astfel că nu există perspective de salvare. Clubul acesta a fost înfiinţat chiar de primăria Râmnicu Vâlcea, iar datoriile imputate de Fisc, pentru care ne judecăm, provin în majoritate din anul 2009, când tot Consiliul Local era acţionar majoritar”, a spus Munteanu pentru Liga2.ro.
În decizia primăriei pare a nu mai exista o cale de întoarcere, după ce la finalul lunii trecute, Consiliul Local a pus bazele unei noi entități sportive, SCM Râmnicu Vâlcea, care se va axa, pentru început, pe copii și juniori.
Mircea Poenaru, reprezentantul Consiliului Local în conducerea CSM Râmnicu Vâlcea, e convins că retragerea municipalității de la club echivalează cu desființarea. „Părea mea este că, prin această decizie a Consiliului Local, se desfiinţează fotbalul de Liga a 2-a în Vâlcea. Este clar că se desfiinţează echipa în această iarnă, firma Damila nu poate susţine singură clubul”, a spus Poenaru pentru sursa citată.
CSM Râmnicu Vâlcea – club fonda chiar de primărie, în 2004 – are parte de un sezon extrem de dificil și pe plan sportiv. Echipa ocupă locul 14, cu unul mai sus față de Politehnica Timișoara și cu două deasupra liniei retrogradării. În ultima etapă, vâlcenii au fost învinși, chiar pe teren propriu, de UTA, cu 0-1.
Partida Politehnica Timișoara – CSM Râmnicu Vâlcea va avea loc sâmbătă, de la ora 14:00, pe „Știința”. Rămâne de văzut dacă aceasta va fi și ultima apariție a oltenilor din actuala ediție a Ligii a II-a.
Filed Under: Poli Timisoara, Stire de ultima ora Tagged With: csm ramnicu valcea, liga 2, lucean muntean, mircea poenaru, politehnica timisoara, primaria
Sorin Brîndescu, mulțumit de prestația de la Râmnicu Vâlcea: „Sper să ne dea încredere pentru meciurile viitoare”
ASU Politehnica a bifat astăzi primul punct din Liga a II-a, după o prestație consistentă la Râmnicu Vâlcea, în fața CSM-ului local. Un 0-0 prețios smuls de alb-violeți pe terenul unei candidate declarate la promovare, dar care se putea transforma și într-o victorie, judecând după numărul de ocazii create la poarta lui Muțiu.
Antrenorul Sorin Brîndescu s-a arătat mulțumit de prestația elevilor săi de la Râmnicu Vâlcea, considerând remiza albă înregistrată la final drept una echitabilă.
„Un rezultat echitabil, din punctul meu de vedere. E adevărat, noi am fost mai atenți să nu greșim în apărare, ei au avut o posesie mai bune mai bună și o dominare, dar fără să ne pună mari probleme. Doar pe final, în ultimele zece minute, am făcut noi pasul prea în spate, astfel că și-au creat câteva situații de a înscrie. Totuși, mai multe ocazii am avut noi, atât în prima repriză, cât și în a doua, am avut câteva contraatacuri, iar unele se puteau chiar finaliza cu gol, dacă am fi fost puțin mai inspirați”, a declarat Brîndescu.
Tehnicianul polist încercat să împrospăteze linia mediană în repriza a doua, pentru a specula momentele de precipitare ale vâlcenilor odată cu scurgerea timpului. „Am făcut trei schimbări, toate de la mijloc în sus, în speranța de a avea mai multă prospețime. Știam că, odată cu trecerea timpului, cei din Vâlcea vor lăsa spații mai largi, își vor pierde răbdarea dacă nu vor reuși să înscrie și ne vor crea nouă ocazia de a finaliza”, a explicat Brîndescu.
La ASU Politehnica și-a consemnat astăzi debutul și atacantul Daniel Mărgărit, sosit abia marți seară la Timișoara, care s-a și remarcat la cea mai importantă șansă de gol a alb-violeților. „Chiar el a creat acea ocazie mare a lui Stancu. E încă proaspăt venit la noi, așteptăm să se integreze. E un jucător tânăr, care are de muncit și de progresat” a declarat Brîndescu. Pe de altă parte, Bogdan Dănăricu, titular în jocul de astăzi, a lăsat din nou o impresie plăcută. „A depus efort, a muncit, și-a respectat sarcinile de joc. Poate și el dacă era un pic mai inspirat, în prima repriză, la anumite situații în care a avut libertate poate plecam cu toate cele trei puncte”, a apreciat Brîndescu.
Per total, antrenorul lui ASU Politehnica e de părere că echipa sa s-a ridicat la nivelul adversarelor întâlnite până în acest moment, Chindia și Vâlcea, două formații cu pretenții la locurile fruntașe. Doar cele 20 de minute din startul partidei de debut, cu dâmbovițenii, reprezintă excepția. „Le-am și spus băieților că am întâlnit două echipe bune, puternice, pe care le-am simțit din teren că nu ne-au fost net superioare. Nu au fost echipe de necontracarat și de neînvins. Jocul bun de astăzi sper să ne dea încredere pentru meciurile viitoare, pentru a putea și câștiga”, a mai spus Sorin Brîndescu.
Filed Under: Poli Timisoara, Stire de ultima ora Tagged With: asu politehnica, bogdan danaricu, csm ramnicu valcea, daniel margarit, sorin brindescu

References: CSM 
 csm 
 CSM 
 CSM 

CSM 
 CSM 
 CSM 
 csm 

CSM 
 CSM 

CSM 
 CSM 

CSM 
 CSM 
 csm 
 csm